Ezinne Okparaebo

Personlige rekorder

(Tall i parentes angir plassering på norgesstatistikken gjennom alle tider.)

2005

I 2005 slo Okparaebo for alvor gjennom i norgeseliten, og var Norges beste sprinter. Okparaebo deltok for første gang i ungdoms-OL, som ble arrangert i Lignano i Italia. Der kom hun på tredjeplass på 100 meter. Den 19. august samme år vant hun gull på 100 meter under norgesmesterskapet i friidrett, med tiden 11,71.

2006

Under NM i 2006 forsvarte Okparaebo gullet fra 2005, og satte samtidig ny personlig rekord med 11,70. Dette skjedde i 1,5 sekundmeters motvind. Hun deltok også i junior-VM i friidrett 2006 der hun deltok både på 100 meter og 200 meter. Hun nådde semifinalen på 100 meter, men tiden 11,83 holdt ikke til finaleplass. På 200 meter løp hun på 24,43 i sitt kvalifiseringsheat, som holdt til fjerdeplass i dette heatet, men ikke plass i semifinalen.

2007

Under et innendørsstevne i Florø i februar slo hun en elleve år gammel 60-meterrekord med et løp på 7,36. Mindre enn en time senere satte hun nok en ny rekord innendørs på 100 meter, med 11,78. Under et annet stevne i juni i Florø slo hun OL- og VM-medaljør Merlene Ottey på 100 meter da hun løp inn på 11,43. Ottey kom inn fire tideler senere. Tiden lå svært nær den gamle norgesrekorden, men den ble ikke godkjent på grunn av for sterk medvind. I juli under junior-EM i friidrett i Hengelo i Nederland løp hun inn til gull og satte ny norsk juniorrekord på 11,45 på 100 meter. Hun forsvarte også sin seier på 100 meter under NM.

2008

Okparaebo debuterte i OL i Beijing ved å løpe 100 meter. I første kvalifiseringsrunde på 100 meter løp hun inn til andreplass i heatet og satte ny norsk rekord med tiden 11,32 sekunder. I kvartfinalen løp hun inn på 11,45 sek, og kom ikke til finalen. Hun deltok i VM i friidrett innendørs 2008 i Barcelona, der hun løp 60 meter. Hun kvalifiserte seg til semifinalen med 7,42 i kvalifiseringen. Til tross for sesongbestenotering i semifinalen, med 7,34, nådde hun ikke finalen siden hun kom inn på sjetteplass. I tillegg ble hun, for fjerde året på rad, norgesmester på 100 meter.

2009

Sesongen startet med innendørs-EM i Torino, der løp hun inn til sølv på 60 meter, på ny norsk rekord på 7,21. Okparaebo var tre hundredeler bak vinneren Jevgenija Poljakova. Under Bislett Games satte hun ny norsk rekord på 100 meter med tiden 11,29. I VM i friidrett i Berlin kvalifiserte hun seg enkelt til kvartfinalen ved å bli nummer 2 i sitt forsøksheat på tiden 11,35. I kvartfinalen gikk det nærmere et tidel tregere enn i forsøksheatet, som gjorde at hun ikke kom til semifinalen. Hun forsvarte også sin tittel som norgesmester på 100 meter.

2010

Okparaebo satte ny norsk rekord på 100 meter under Bislett Games med tiden 11,26. Under EM i friidrett 2010 satte hun igjen ny norsk rekord på 100 meter med tiden 11,23 i semifinalen. Hun kom på fjerdeplass med samme tid som i semifinalen, fem hundredeler fra medalje. For sjette året på rad vant hun NM 100 meter.

2011

I innendørssesongen satte hun i februar ny norsk rekord på 60 meter med 7,17 sek under et stevne i Karlsruhe. I Innendørs-EM 2011 vant hun bronse på 7,20 sek. Hun ble nok en gang norgesmester på 100 meter, med tiden 11,57. I forsøksheatet under verdensmesterskapet i friidrett i Sør-Korea satt Okparaebo ny norsk rekord med tiden 11,20. I semifinalen løp hun tre tideler tregere og var langt unna en finaleplass.

2012

Okparaebo startet utendørssesongen 2. juni med Florø Friidrettsfestival, der hun satte nye norske rekorder både i 100 meter med 11,16 (+2 m/s) og 200 meter med 23,30 sek. Mens hun dermed forbedret sin egen rekord på 100 meter, i tillegg til at hun slettet rekorden på 200 meter, en nesten 30 år gammel rekord fra Mona Evjen (satt 22. august 1982). Under Sommer-OL 2012 i London ble det  ny norsk rekord på 11,14 i innledningsheatet (fjerdeplass), som gjorde at hun gikk videre til semifinalen på tid. I semifinalen satte hun nok en ny norsk rekord på 11,10, men det holdt ikke til plass i finalen. Tiden hennes var den 10. beste tiden i de tre semifinalene, men kun åtte løpere gikk til finalen. Hun var ni hunderedeler fra å komme til finalen. I NM i friidrett 2012 vant hun gull på 100 meter for åttende gang på rad.

2013

Hun kom på sjetteplass på 100 meter i Diamond League-stevnet Bislett Games 13. juni. Senere i juni deltok hun i Lag-EM i friidrett 2013, der hun kom på sjuendeplass. Hun deltok i VM i friidrett 2013 i Moskva, der hun løp inn til sesongbestenotering i kvalifiseringsheatet med tiden 11,23. I semifinalen greide hun bare 11,41, som var 20. beste tid totalt, og hun gikk ikke til finalen.
I NM i friidrett 2013 i august vant hun NM-gull på 100 meter for niende gang i sin karriere. Tiden hennes ble 11,30, som var ny mesterskapsrekord, og det holdt også til kongepokalen – hennes første noensinne.

2014

Okparaebo sesongåpnet 1. februar, med 7,18 sekunder på 60 meter i et IAAF innendørsstevne i Karlsruhe. Tyske Verena Sailer vant løpet, men alle de tre raskeste løperne fikk samme tid i dette løpet. Den 31. mai vant hun 100 meter ved Kurpfalz Gala i Weinheim, på tiden 11,25. Hun løp 100 meter på 11,40 under Bislett Games 11. juni, som holdt til fjerdeplass. Myriam Soumare vant løpet, på tiden 11,18.
Hun vant 100 meter i Lag-EM i friidrett 2014 i Tallinn i Estland, på tiden 11,41. Ksenija Balta kom på andreplass, og Hanna-Maari Latvala på tredjeplass, og hun skaffet dermed Norge tolv poeng i kampen om opprykk fra First League til Super League.
I EM i friidrett 2014 i Zürich i august løp hun 100 meter. I innledningsheatet løp hun på 11,24, som var årsbeste for hennes del, og gikk videre til semifinalen. Hun endte imidlertid på fjerdeplass i sin semifinale, med tiden 11,46, og gikk ikke til finalen. Hun vant 100 meter i NM i friidrett 2014, som var hennes tiende NM-gull på rad, og fikk også kongepokal for dette NM-gullet.

2015

Under IFAM-stevnet innendørs i Gent 7. februar vant Okparaebo 60 meter, på tiden 7,24. I mars deltok hun i EM i friidrett innendørs 2015 i Praha, der hun kvalifiserte seg til finalen med 7,17 i innledningsheatet og 7,15 i semifinalen. I finalen løp hun inn på 7,10 og satte ny norsk rekord, og endte på fjerdeplass, 1/100 sekund bak tyske Verena Sailer som fikk bronsemedaljen. Hun sesongåpnet utendørs i et stevne i Gent 24. mai, der hun vant 100 meter med tiden 11,68.
Den 11. juni deltok hun i Bislett Games, men kom sist i mål, og fikk dermed åttendeplass. Hun løp på 11,53, som var et halvt sekund bak vinneren, Murielle Ahoure. I Lag-EM i friidrett 2015 (Super League) løp det norske stafettlaget inn til ny norsk rekord på 4 × 100 meter, med tiden 43,94. Okparaebo løp her sammen med Isabelle Pedersen, Ida Bakke Hansen og Elisabeth Slettum, og de kom på sjuendeplass i denne øvelsen. Hun deltok også på 100 meter individuelt, men hadde mye motvind i sitt heat (4,3 m/s), og kom på sjuendeplass med tiden 11,80.
I World Challenge-stevnet i Madrid 11. juli løp hun 100 meter på 11,24, og kvalifiserte seg til VM i friidrett 2015 i Beijing i august. I NM i friidrett 2015 i Haugesund vant hun 100 meter for ellevte år på rad.
Under VM i friidrett 2015 nådde hun semifinalen på 100 meter med tiden 11,12 i forsøksheatet. Tross 1,2 sekundmeter motvind var hun bare to hundredels sekund bak sin egen rekord. Løpet ble derfor omtalt som kanskje hennes beste løp i karrien. Okparaebo fikk 18. beste tid i semifinalene, med 11,19 sekunder, og gikk dermed ikke videre.

2016

Okparaebo vant 60 meter i NM i friidrett innendørs 2016, som ble arrangert i Rudhallen i Bærum. Hun løp på 7,17 sekunder, som var ny mesterskapsrekord og 0,07 sekunder fra hennes egen norgesrekord. Hun innledet utendørssesongen 30. april i Clermont i Florida i USA, i PURE Athletics Spring Invitational, der hun løp 100 meter på 11,28, og oppfylte med det kravet til Sommer-OL 2016.
I juli deltok hun under EM i friidrett 2016. På 100 meter ble hun slått ut i semifinalen, der hun løp på 11,44 og fikk 10. beste tid. Norge deltok også på 4 × 100 meter, men brøt i innledningsheatet etter at de bommet på andre veksling. Hun vant 100 meter under NM i friidrett 2016, dette var hennes tolvte NM-gull på rad på denne distansen.
Hun løp på 11,43 i kvartfinalen under Sommer-OL 2016 i Rio, men kom på fjerdeplass i sitt heat, og gikk ikke videre til semifinalen.
Etter OL flyttet hun til London for å få forandringer i treningen. Hun begynte der å trene sammen med gruppen Speedworks i Lee Valley Athletics Centre, med Jonas Dodoo som trener. Hun fikk beskjed i desember at hun ikke er en del av Norges landslagssatsing i 2017.

2017

Hun løp to gode løp innendørs i februar, med tiden 7,19 i Karlsruhe 4. februar og 7,13 i Torun i Polen 10. februar, som også var delt bestetid i Europa hittil i 2017. En mindre skade gjorde imidlertid at hun trakk seg fra EM innendørs. 
I juli tok hun pause fra toppidretten, bl.a. for å finne tilbake til treningsgleden, og for å finne ut om hun skal satse videre. I desember var hun tilbake i full trening, for å satse på 2018-sesongen. Hun flyttet tilbake til Oslo etter at hun avsluttet satsingen i London.

2018

I januar 2018 ble det kjent at Okparaebo skal trene for IL Norna-Salhus i 2018. Hun deltok i Indoor Meeting Karlsruhe 2018, der hun kom på femteplass på 60 meter med tiden 7,17. Dette var ny klubbrekord for Norna-Salhus, og under kvalifiseringskravet til VM i friidrett innendørs 2018. Hun deltok i Copernicus Cup i Polen, og kom der på tredjeplass. Hun deltok i VM innendørs, som ble arrangert i Birmingham. I semifinalen løp hun på 7,19, som var 13. beste tid, og nådde dermed ikke finalen. 
Utendørs deltok hun i to stevner i Tyskland i mai, der hun løp 100 meter, og greide der kvalifiseringskravet til EM i friidrett 2018. Hun deltok i Bislett Games, og kom der på sjuendeplass i Diamond League-løpet med 11,24 sekunder. I august vant hun sitt forsøksheat i EM, med 11,44 sekunder, og gikk dermed videre til semifinalen. I semifinalen fikk hun 16. beste tid, og nådde ikke finalen. Hun deltok også på 200 meter i EM, men gikk ikke videre fra forsøksheatet der. 
Hun vant 100 meter under NM i friidrett 2018 og under Trond Mohn Games 2018.

2019

Okparaebo fikk 12. beste tid i semifinalen på 60 meter under EM innendørs i mars 2019, og nådde ikke finalen. Hun kom på andreplass på 100 meter under Trond Mohn Games 2019, bak Semoy Hacket, og vant 100 meter under NM i friidrett 2019 for 14. gang. Norge deltok i First League under Lag-EM i friidrett 2019, og hun kom der på femteplass på 100 meter.